《鸡鸣》
两汉·佚名

鸡鸣高树颠，狗吠深宫中。
荡子何所之？天下方太平。
刑法非有贷，柔协正乱名。
黄金为君门，璧玉为轩堂。
上有双樽酒，作使邯郸倡。
刘王碧青甓，后出郭门王。
舍后有方池，池中双鸳鸯。
鸳鸯七十二，罗列自成行。
鸣声何啾啾，闻我殿东厢。
兄弟四五人，皆为侍中郎。
五日一时来，观者满路傍。
黄金络马头，颎颎何煌煌！
桃生露井上，李树生桃傍。
虫来齧桃根，李树代桃僵。
树木身相代，兄弟还相忘。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。